Úradný vestník L 008 , 14/01/2003 S. 0035 - 0036



Rozhodnutie Komisie z 27. decembra 2002 o uplatňovaní článku 6 smernice Európskeho parlamentu a Rady 2000/26/ES zo 16. mája 2000 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel a o zmene a doplnení smerníc Rady 73/239/EHS a 88/357/EHS (oznámené pod číslom dokumentu C(2002) 5304) (Text s významom pre EHP) (2003/20/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu 2000/26/ES Európskeho parlamentu a Rady zo 16. mája 2000 o aproximácii právnych predpisov členských štátov týkajúcich sa poistenia zodpovednosti za škodu spôsobenú prevádzkou motorových vozidiel a o zmene a doplnení smerníc Rady 73/239/EHS a 88/357/EHS [1] a najmä na jej článok 6 ods. 3 písm. b), keďže: (1) smernica 2000/26/ES (štvrtá smernica o poistení motorových vozidiel) stanovuje osobitné ustanovenia uplatniteľné na poškodené strany s bydliskom na území členského štátu, ktoré majú nárok na náhradu škody alebo ujmy na zdraví spôsobených nehodou, ku ktorej došlo v členskom štáte inom, ako je členský štát pobytu poškodenej osoby alebo v tretej krajine, ktorej národná kancelária poisťovateľov pristúpila k systému zelená karta, vždy keď je takáto nehoda spôsobená používaním vozidla poisteného a obvykle sa nachádzajúceho v členskom štáte; (2) v súlade s článkom 6 ods. 1 a článkom 10 ods. 3 štvrtej smernice každý členský štát do 20. januára 2002 zriadi alebo schváli orgán pre náhradu škody zodpovedný za zabezpečovanie náhrady v prípadoch, keď poisťovňa nevymenovala zástupcu, alebo zjavne odďaľuje vybavenie poistnej udalosti. Poškodená osoba má ďalej podľa článku 7 nárok na uplatnenie náhrady od orgánu pre náhradu škody v členskom štáte, v ktorom má bydlisko, ak nie je možné identifikovať vozidlo, alebo ak do dvoch mesiacov po nehode nie je možné identifikovať poisťovňu; (3) v súlade s ustanoveniami článku 6 ods. 2 štvrtej smernice má orgán pre náhradu škody členského štátu, ktorý poskytol náhradu poškodenej osobe s bydliskom v danom členskom štáte, nárok na úhradu zaplatenej čiastky formou náhrady od orgánu pre náhradu škody v tom členskom štáte, v ktorom je usadená poisťovňa, ktorá vydala poistku osobe, o ktorej sa predpokladá, že spôsobila nehodu; (4) podľa článku 6 ods. 3 písm. a) štvrtej smernice je nadobudnutie účinnosti článku 6 štvrtej smernice podmienené uzavretím dohody medzi orgánmi pre náhradu škody zriadenými alebo schválenými členským štátom, ktorý stanovuje ich činnosti a povinnosti a postupy na úhradu; (5) všetky členské štáty stanovili orgány pre náhradu škody zodpovedné za poskytovanie náhrady škody poškodenej strane v prípadoch uvedených v článku 1 štvrtej smernice o poistení motorových vozidiel, ako je stanovené v jej článku 6. Dohoda medzi týmito orgánmi pre náhradu škody v súlade s týmto ustanovením bola uzavretá 29. apríla 2002 v Bruseli a oznámená Európskej komisii listom z 19. júla 2002 v rámci uzávierky stanovenej článkom 10 ods. 3 tej istej smernice; (6) článkom 6 ods. 3 písm. b) sa Komisia vyzýva, aby stanovila dátum, kedy článok 6 štvrtej smernice nadobudne účinnosť. Komisia po porade s Výborom pre poistenie zabezpečila uzavretie tejto dohody; (7) v súlade s článkom 10 ods. 1 štvrtej smernice poistení vozidiel členské štáty uplatňujú zákony, iné právne predpisy a správne opatrenia potrebné na dosiahnutie súladu do 20. januára 2003, PRIJALA TOTO ROZHODNUTIE: Článok 1 Článok 6 smernice 2000/26/ES nadobúda účinnosť 20. januára 2003. Článok 2 Členské štáty informujú Komisiu o opatreniach prijatých na uplatňovanie tohto rozhodnutia. Článok 3 Toto rozhodnutie je adresované členským štátom. V Bruseli 27. decembra 2002 Za Komisiu Frederik Bolkestein člen Komisie [1] Ú. v. ES L 181, 20.7.2000, s. 65. --------------------------------------------------